༄༅། །མདོ་རྒྱུད་གནད་ཀྱི་ལྡེ་མིག་ཞེས་བྱ་བ་བཞུགས་སོ། །

༄༅། །རྒྱལ་དབང་ཀུན་མཁྱེན་རྟོན་པ་བཞི་ལྡན་ལ། །རྣམ་ཀུན་མི་ཕྱེད་དད་བརྒྱས་ཕྱག་འཚལ་ནས། །རྒྱལ་བའི་དགོངས་པ་ཇི་བཞིན་རྟོགས་པའི་ཐབས། །མདོ་རྒྱུད་གནད་ཀྱི་མན་ངག་ཅུང་ཟད་བཤད། །

དེ་ཡང་མདོ་ལས། དགེ་སློང་དག་གམ་མཁས་རྣམས་ཀྱིས། །བསྲེག་བཅད་བརྡར་བའི་གསེར་བཞིན་དུ། །ལེགས་པར་བརྟགས་ལ་ང་ཡི་བཀའ། །བླང་བར་བྱ་ཡི་གུས་ཕྱིར་མིན། །ཞེས་གསུངས་པ་ལྟར། རྒྱལ་བའི་བཀའ་བརྗོད་བྱ་ཟབ་མོ་རྟོགས་དཀའ་བ་རྣམས་ལ་རང་ཚོད་དང་མཁས་རློམས་ཀྱིས་བྱུང་རྒྱལ་དུ་མི་སྨྲ་བར་མཐའ་དྲུག་དང་ཚུལ་བཞིའི་སྒོ་ནས་ལེགས་པར་བརྟགས་ཏེ་བཤད་པ་ནི་གནད་ཀྱི་དམ་པ་ཡིན་པས།

དེ་ལ་མཐའ་དྲུག་ནི། ཧེ་རུ་ཀ་གལ་པོ་ལས། རྒྱས་བཤད་མཐའ་ནི་རྣམ་པ་དྲུག །དྲང་དོན་ངེས་དོན་དགོངས་པས་བཤད། །དགོངས་མིན་སྒྲ་ནི་ཇི་བཞིན་པ། །ཇི་བཞིན་མ་ཡིན་ཉིད་ཀྱིས་བཤད། །ཅེས་གསུངས་པ་ལྟར། དོན་གྱི་མཐའ་ལ་བརྟེན་པ་དྲང་ངེས་གཉིས། ཚིག་གི་མཐའ་ལ་བརྟེན་པ་དགོངས་དགོངས་མིན་གཉིས། གཉིས་ཀའི་མཐའ་ལ་བརྟེན་པ་སྒྲ་ཇི་བཞིན་ཡིན་མིན་གཉིས་ཏེ་དྲུག་གོ །

དེ་ལ་དང་པོ་དྲང་དོན་ངེས་དོན་གཉིས་ཀྱི་ངོས་བཟུང་མདོ་མཚན་ཉིད་ཐེག་པ་ལྟར་ན། ཏིང་འཛིན་རྒྱལ་པོ་ལས། སྟོང་ཉིད་བདེ་བར་གཤེགས་པས་བསྟན་པ་ལྟར། །ངེས་དོན་མདོ་སྡེ་དག་གི་བྱེ་བྲག་ཤེས། །གང་ལས་སེམས་ཅན་གང་ཟག་སྐྱེས་བུ་བསྟན། །ཆོས་རྣམས་ཐམས་ཅད་དྲང་བའི་དོན་དུ་ཤེས། །ཞེས་དང༌། འཇུག་པ་ལས། མདོ་གང་དེ་ཉིད་མ་ཡིན་བཤད་དོན་ཅན། །དྲང་དོན་གསུངས་པའང་རྟོགས་ནས་དྲང་བྱ་ཞིང༌། །སྟོང་ཉིད་དོན་ཅན་ངེས་དོན་ཤེས་པར་གྱིས། །ཞེས་གསུངས་པ་ལྟར། བདག་དང་སེམས་ཅན་སོགས་ཀུན་རྫོབ་ཀྱི་རྣམ་བཞག་གཙོ་བོར་སྟོན་པ་ཐམས་ཅད་དྲང་དོན་དང༌། རྣམ་ཐར་སྒོ་གསུམ་སོགས་དོན་དམ་སྟོང་ཉིད་ཀྱི་དངོས་བསྟན་གཙོ་བོར་སྟོན་པ་ཐམས་ཅད་ངེས་དོན་དུ་བཞེད་དོ། །

སྔགས་ཀྱི་ཐེག་པ་ལྟར་ན། རྡོ་རྗེའི་ཚིག་གིས་གདུལ་བྱ་སྐལ་བ་ཡོད་མེད་གཉིས་དོན་ཐ་དད་པར་བསྟན་པ་སྟེ། གལ་པོ་ལས། མི་རྟོག་ཟླ་བ་གསུང་རྡོ་རྗེ། །སྤྲོ་བསྡུ་སྒོམ་པའི་སྐུ་རུ་གསལ། །ཞེས་གསུངས་པ་ལྟར། བསྐྱེད་རིམ་ཡན་ལག་དང་བཅས་པ་བསྟན་པ་རྣམས་དྲང་དོན་དང༌། ཡང་སྔ་མ་ལས། གང་ཞིག་རྟོག་པ་ཀུན་སྤངས་ཏེ། །དེ་ཉིད་ལ་ནི་ཡང་དག་གནས། །ཞེས་གསུངས་པ་ལྟར། མཚན་མེད་རྫོགས་རིམ་གྱི་གནད་ཀ་བསྟན་པ་རྣམས་ངེས་དོན་ནོ། །

གང་ལྟར་ཡང་ལྟ་བ་མཐོ་དམན་གྱི་རིམ་པ་སྐས་ཀྱི་ཐེམ་པ་ལྟར་མང་དུ་ཡོད་པ་ལས་གོང་མ་གོང་མ་རྣམས་ངེས་དོན་དང༌། འོག་མ་འོག་མ་རྣམས་དྲང་དོན་དུ་ངེས་ཏེ། ལང་གཤེགས་ལས། སེམས་ཅན་རྣམས་ནི་དྲང་བའི་ཕྱིར། །ཐེག་པ་མཐའ་དག་ངེས་བཤད་དོ། །ཞེས་གསུངས་སོ། །

ངེས་དོན་མཐར་ཐུག་པ་ནི་ཐེག་རྩེའི་རྒྱལ་པོ་ཟུང་འཇུག་འོད་གསལ་གྱི་ལྟ་བ་གཅིག་པུར་ངེས་ཏེ། ཀླུ་སྒྲུབ་ཀྱིས། ཐར་པ་ཞེས་བྱ་གཅིག་པུ་ཉིད། །མང་པོ་དམིགས་པར་མི་འགྱུར་རོ། །ཁྱོད་ཀྱིས་ཐེག་པ་མང་གསུངས་པ། །འཇིག་རྟེན་གཞུག་པའི་ཆེད་དུ་ལགས། །ཞེས་སོ། །

གཉིས་པ་དགོངས་དགོངས་མིན་གཉིས་ལས། དང་པོ་དགོངས་པ་ཅན་ལའང་མདོ་ལྟར་དུ་དགོངས་པ་དང༌། ལྡེམ་དགོངས་གཉིས་ལས། དང་པོ་ནི། མདོ་སྡེ་རྒྱན་ལས། མཉམ་པ་ཉིད་དང་དོན་གཞན་དང༌། །དེ་བཞིན་དུ་ནི་དུས་གཞན་དང༌། །གང་ཟག་གི་ནི་བསམ་པ་ལ། །དགོངས་པ་རྣམ་པ་བཞིར་ཤེས་བྱ། །ཞེས་གསུངས་པ་ལྟར། སངས་རྒྱས་ཀྱིས་ང་ཉིད་དེའི་ཚེ་སངས་རྒྱས་རྣམ་པར་གཟིགས་སུ་གྱུར་ཏོ་ཞེས་པ་ལྟ་བུ་ཆོས་ཀྱི་སྐུ་མཉམ་པ་ཉིད་ལ་དགོངས་པའོ། །ཆོས་ཐམས་ཅད་ངོ་བོ་ཉིད་ཀྱིས་མ་སྐྱེས་པའོ་ཞེས་པ་ལྟ་བུ་དོན་གཞན་ཆོས་ཉིད་ཀྱི་རང་བཞིན་ལ་དགོངས་པའོ། །དེ་བཞིན་གཤེགས་པ་ཟླ་འོད་དྲི་མེད་ཀྱི་མཚན་སྨོས་པ་ཙམ་གྱིས་བྱང་ཆུབ་ཐོབ་པར་འགྱུར་རོ་ཞེས་པ་ལྟ་བུ་དུས་གཞན་རིང་མོ་ཞིག་ལ་དགོངས་པའོ། །འགའ་ལ་སྦྱིན་པ་བསྔགས་ཤིང་འགའ་ལ་སྨད་པ་ལྟ་བུ་གང་ཟག་གི་བསམ་པ་ལ་དགོངས་པའོ། །

གཉིས་པ་ལྡེམ་དགོངས་ཀྱང་མདོ་སྡེ་རྒྱན་ལས། གཞུག་པ་ལྡེམ་པོར་དགོངས་པ་དང༌། །མཚན་ཉིད་ལྡེམ་པོར་དགོངས་པ་དང༌། །གཉེན་པོ་ལྡེམ་པོར་དགོངས་པ་དང༌། །བསྒྱུར་བ་ལྡེམ་པོར་དགོངས་པ་སྟེ། །ཞེས་གསུངས་པ་ལྟར།

ལྡེམ་དགོངས་རྣམ་པ་བཞིའི་དགོངས་བཞེད་དང་དགོངས་པ་ནི། དེ་ཉིད་ལས་ཉན་ཐོས་དང་ནི་ངོ་བོ་ཉིད། །དེ་བཞིན་ཉེས་པ་འདུལ་བ་དང༌། །བརྗོད་པ་ཟབ་པ་ཉིད་ལ་ནི། །ལྡེམ་པོར་དགོངས་པ་རྣམ་པ་བཞི། །ཞེས་གསུངས་པ་ལྟར། ཉན་ཐོས་རྣམས་ཐེག་ཆེན་ལ་གཞུག་པའི་ཆེད་དུ་གཟུགས་སོགས་ཡོད་པར་བསྟན་པ་ལྟ་བུ་གཞུག་པ་ལྡེམ་དགོངས་དང༌།

ཀུན་བརྟགས་གཞན་དབང་ཡོངས་གྲུབ་གསུམ་ངོ་བོ་ཉིད་མེད་པར་བསྟན་པ་ལྟ་བུ་མཚན་ཉིད་ལྡེམ་དགོངས་དང༌།

གཉེན་པོ་ལྡེམ་དགོངས་ནི་སྒྲིབ་པ་བརྒྱད་ཀྱི་ཉེས་པ་འདུལ་བའི་གཉེན་པོར་གསུངས་ཏེ། སྔ་མ་ལས། སངས་རྒྱས་ཆོས་ལ་བརྙས་པ་དང༌། ལེ་ལོ་ཅུང་ཟད་མཆོག་འཛིན་དང༌། །ང་རྒྱལ་འདོད་ཆགས་སྤྱོད་པ་དང༌། །འགྱོད་དང་མ་ངེས་ལྡོག་པ་ནི། །སེམས་ཅད་རྣམས་ཀྱི་སྒྲིབ་པ་སྟེ། །དེ་ཡི་གཉེན་པོ་ཐེག་ཆེན་གསུངས། །ཞེས་གསུངས་པ་ལྟར། སངས་རྒྱས་ལ་བརྙས་པའི་སྒྲིབ་པའི་གཉེན་པོར་ང་ཉིད་སངས་རྒྱས་རྣམ་གཟིགས་སུ་གྱུར་ཏོ་ཞེས་པ་ལྟ་བུ་དང༌། ཆོས་ལ་བརྙས་པའི་སྒྲིབ་པའི་གཉེན་པོར་གངྒཱའི་བྱེ་མ་དང་མཉམ་པའི་སངས་རྒྱས་ལ་བསྙེན་བཀུར་བྱེད་ན་ཐེག་ཆེན་གྱི་རྟོགས་པ་སྐྱེའོ་ཞེས་པ་ལྟ་བུ་དང༌། ལེ་ལོ་སྒྲིབ་པའི་གཉེན་པོར་དེ་བཞིན་གཤེགས་པ་ཟླ་འོད་དྲི་མེད་ཀྱི་མཚན་སྨོས་པ་ཙམ་གྱིས་བླ་ན་མེད་པའི་བྱང་ཆུབ་ཐོབ་པར་འགྱུར་རོ་ཞེས་པ་ལྟ་བུ་དང༌། ཅུང་ཟད་ཆོག་པར་འཛིན་པའི་སྒྲིབ་པའི་གཉེན་པོར་འགའ་ལ་སྦྱིན་པ་བསྔགས་ཤིང་འགའ་ལ་སྨད་པ་ལྟ་བུ་དང༌། ང་རྒྱལ་ལ་སྤྱོད་པའི་སྒྲིབ་པའི་གཉེན་པོར་སངས་རྒྱས་ཀྱི་ཡོན་ཏན་ལ་བསྔགས་པ་ལྟ་བུ་དང༌། འདོད་ཆགས་ལ་སྤྱོད་པའི་སྒྲིབ་པའི་གཉེན་པོར་སངས་རྒྱས་ཀྱི་འབྱོར་པ་ལ་བསྔགས་པ་ལྟ་བུ་དང༌། འགྱོད་པའི་སྒྲིབ་པའི་གཉེན་པོར་སངས་རྒྱས་བྱང་སེམས་ལ་གནོད་པ་བྱེད་པ་དག་མཐོ་རིས་སུ་འགྱུར་རོ་ཞེས་པ་ལྟ་བུ་དང༌། རིགས་མ་ངེས་པ་ཐེག་དམན་དུ་ལྡོག་པའི་སྒྲིབ་པའི་གཉེན་པོར་ཉན་ཐོས་ཆེན་པོ་རྣམས་སངས་རྒྱས་སུ་ལུང་བསྟན་པ་ལྟ་བུའོ། །

བསྒྱུར་བ་ལྡེམ་དགོངས་ནི་བརྗོད་བྱ་ཟབ་མོ་ལ་ལྟོས་ཏེ་ཚིག་གཞན་དུ་བསྒྱུར་བ་སྟེ། མདོ་ལས། ཕ་དང་མ་ཡང་བསད་བྱ་ཞིང༌། །རྒྱལ་པོ་གཙང་སྦྲ་ཅན་གཉིས་དང༌། །ཡུལ་འཁོར་འཁོར་དང་བཅས་བཅོམ་ན། །མི་དེ་དག་པར་འགྱུར་བ་ཡིན། །ཞེས་གསུངས་པ་ལྟར། ལུས་བསྐྱེད་པའི་ཕ་མ་གཉིས་དང༌། ས་སྐྱོང་རྒྱལ་པོ་མཆོད་གནས་བྲམ་ཟེ་གཙང་སྦྲ་ཅན་དང༌། ཡུལ་འཁོར་རྟ་དང་བ་ལང་སོགས་ཐམས་ཅད་དོ། །དེ་ཡང་དག་པའི་དོན་དུ་དགོངས་པ་ནི། རིམ་པ་བཞིན་དུ་སྲེད་ལེན་གཉིས་དང༌། ལྟ་བ་དང་ཚུལ་ཁྲིམས་མཆོག་འཛིན། སྐྱེ་མཆེད་དྲུག་ཡུལ་དང་བཅས་པ་ལས་ལྡོག་པའི་དོན་དུ་རིག་པར་བྱའོ། །

ཡང་དགོངས་པ་ཅན་དེ་དག་སྔགས་ལྟར་དུ་གཞལ་ན། བརྟག་གཉིས་ལས། ང་ལས་འགྲོ་བ་ཐམས་ཅད་བྱུང༌། །ང་ལས་གནས་གསུམ་པོ་ཡང་བྱུང༌། །ཞེས་པ་ལྟ་བུ། སྣང་ཞིང་སྲིད་པའི་ཆོས་ཐམས་ཅད་ཆོས་ཉིད་ཀྱི་རོལ་པར་དགོངས་པས་མཉམ་པ་ཉིད་ལ་དགོངས་པ་དང༌། སཾ་བུ་ཊ་ལས། ཨཱ་ལི་ཀཱ་ལི་མཉམ་སྦྱར་བས། །མཉམ་པར་གཞག་པ་ཧཱུཾ་གི་ལུས། །ཞེས་པ་ལྟ་བུ། ཐབས་ཤེས་ཟུང་འཇུག་གི་ངོ་བོ་དོན་དམ་སེམས་ཀྱི་རྡོ་རྗེར་དགོངས་པས་དོན་གཞན་ལ་དགོངས་པ་དང༌། འཇམ་དཔལ་སྒྱུ་འཕྲུལ་ལས། སྐད་ཅིག་ཅིག་གིས་བྱེ་བྲག་གིས། །སྐད་ཅིག་ཅིག་གིས་རྫོགས་སངས་རྒྱས། །ཞེས་པ་ལྟ་བུ།

མ་འོངས་པའི་དུས་སུ་བྱང་ཆུབ་པར་དགོངས་པས་དུས་གཞན་ལ་དགོངས་པ་དང༌། དེ་ཉིད་ལས། ཐེག་པ་སྣ་ཚོགས་ཐབས་ཚུལ་གྱི། །འགྲོ་བའི་དོན་ལ་རྟོག་པ་པོ། །ཞེས་པ་ལྟ་བུ། གང་ཟག་གི་བསམ་པ་ལ་དགོངས་པའོ། །

གཉིས་པ་དགོངས་མིན་ནི། ཁྱོད་ཀྱིས་སྲོག་ཆགས་བསད་མི་བྱ། །བརྫུན་གྱི་ཚིག་ཀྱང་སྨྲ་མི་བྱ། །ཞེས་པ་ལྟ་བུ། དགོངས་གཞི་དཔྱད་མི་དགོས་པ་དངོས་བསྟན་གྱི་གོ་བ་རྣམས་སོ། །

གསུམ་པ་སྒྲ་ཇི་བཞིན་ཡིན་མིན་གྱི་ཁྱད་པར་ནི། བརྟག་གཉིས་ལས། ཁྱོད་ཀྱིས་སྲོག་ཆགས་བསད་པ་དང༌། །བརྫུན་གྱི་ཚིག་ཀྱང་སྨྲ་བ་དང༌། །མ་བྱིན་པ་ཡང་ཁྱོད་ཀྱི་ལོངས། །གཞན་གྱི་བུད་མེད་བསྟེན་པར་གྱིས། །ཞེས་གསུངས་པ་ལྟ་བུ་ལ་སྒྲ་ཇི་བཞིན་པར་གོ་བ་ནི། བྱང་ཆུབ་སེམས་དཔའ་རྣམས་དང་ཐུན་མོང་དུ་བསྟན་པའི་སྡོམ་པ་སྟེ། དཔེར་ན་དེད་དཔོན་སྙིང་རྗེ་ཆེན་པོ་ལྟར་གཞན་དོན་དུ་འགྱུར་ན་སྙིང་རྗེས་སྲོག་གཅོད་པ་དང༌། གཞན་ལ་ཕན་ངེས་ན་ཐབས་ཀྱིས་བརྫུན་སྨྲ་བ་དང༌། ཕན་སེམས་ཀྱིས་སེར་སྣ་ཅན་ལས་མ་བྱིན་བླངས་ཏེ་ཕོངས་པར་སྦྱིན་པ་དང༌། ཁྱེའུ་སྐར་མ་ལྟར་གཞན་སྲོག་བསྐྱབ་པ་སོགས་ཀྱི་ཆེད་དུ་བུད་མེད་བསྟེན་པ་རྣམས་སོ། །

སྒྲ་བཞིན་མ་ཡིན་པ་ནི། ཐུན་མིན་གྱི་སྤྱོད་པ་འཇིག་རྟེན་ན་མ་གྲགས་པའི་བརྡས་བསྟན་པ་རྣམས་ཏེ། དེ་ཉིད་ལས། གང་ཕྱིར་སྲོག་ནི་སེམས་སུ་བརྗོད། །འཇིག་རྟེན་བསྒྲལ་བ་ཞེས་བྱ་བ། །བརྫུན་གྱི་ཚིག་ཏུ་རབ་ཏུ་བརྗོད། །བཙུན་མོའི་ཁུ་བ་མ་བྱིན་པ། །གཞན་གྱི་བུད་མེད་རང་དང་མཚུངས། །ཞེས་གསུངས་པ་ལྟར། བདག་འཛིན་གྱི་རྩ་བ་རྣམ་རྟོག་གི་སྲོག་གཅོད་པ། འཇིག་རྟེན་བསྒྲལ་བ་སོགས་རྟེན་འབྱུང་བདེན་མེད་ཀྱི་དོན་བསྟན་པས་ཆོས་ཐམས་ཅད་བརྫུན་པར་སྨྲ་བ་དང༌། བཙུན་མོའི་ཁུ་བ་མ་བྱིན་པ་རང་སྟོབས་ཀྱིས་ལེན་པ་དང༌། གཞན་ཐབས་མཆོག་བདེ་བ་ཆེན་པོའི་བུད་མེད་ནི་རྣམ་ཀུན་མཆོག་ལྡན་གྱི་ཤེས་རབ་སྟོང་པ་ཉིད་ཡིན་པས་དེ་ལ་བསྟན་པའོ། །

གཉིས་པ་ཚུལ་བཞི་ནི། གལ་པོ་ལས། ཚིག་སྤྱི་སྦས་དང་མཐར་ཐུག་ཡིན། །ཅེས་པ་ལྟར། ཚིག་དོན་དང༌། སྤྱི་དོན་དང༌། སྦས་དོན་དང༌། མཐར་ཐུག་གི་དོན་ནོ། །

དེ་ལས་དང་པོ་ཚིག་དོན་ནི། ཉི་ཟླ་ཁ་སྦྱོར་ལས། ཚིག་གི་དོན་གྱིས་མ་བཤད་ན། །རྒྱུད་རྣམས་རིམ་པར་གསལ་བའི་ཚིག །འབྲུས་མི་ཆོམ་པའི་སྐྱོན་དུ་འགྱུར། །ཞེས་གསུངས་པ་ལྟར། ཚིག་དོན་འཆད་པའི་སྐབས་སེངྒེ་འགྱིང་ལྟ་བུའི་དོན་བསྡུ་བ། སྟག་མོ་འཆོངས་ལྟ་བུའི་ས་བཅད་པ། རུས་སྦལ་འགྲོས་ལྟ་བུའི་འབྲུ་ནོན་གཉེར་བས་བཤད་དོ། །

གཉིས་པ་སྤྱི་དོན་ནི། དེ་ཉིད་ལས། གང་ཕྱིར་སྲོག་ནི་སེམས་སུ་བརྗོད། །འཇིག་རྟེན་བསྒྲལ་བ་ཞེས་བྱ་བ། །བརྫུན་གྱི་ཚིག་ཏུ་རབ་ཏུ་བརྗོད། །བཙུན་མོའི་ཁུ་བ་མ་བྱིན་པ། །གཞན་གྱི་བུད་མེད་རང་དང་མཚུངས། །ཞེས་གསུངས་པ་ལྟར། སྤྱི་ཡི་དོན་གྱིས་མ་བཤད་ན། །གཞུང་རྒྱ་གྲོལ་བར་མི་འགྱུར་བས། །ཁོག་ཆུང་བ་ཡི་སྐྱོན་དུ་འགྱུར། །ཞེས་གསུངས་པ་ལྟར། །གཞི་ལམ་འབྲས་བུའི་ཚུལ་ཐམས་ཅད་འགལ་མེད་དུ་ཁྱུང་ཆེན་ལྡིང་བ་ལྟ་བུའི་ཁོག་ཕུབ་སྟེ་རྒྱུད་གཞུང་ཀུན་གྱི་གནད་ཀ་ཅིག་ཅར་དུ་གྲོལ་བའི་ཚུལ་གྱིས་བཤད་དོ། །

གསུམ་པ་སྦས་དོན་ནི། ཧེ་བཛྲ་ལས། བོ་ལ་ཀཀྐ་ལར་བཅུག་ནས། །ཀུན་དྷུ་རུ་བྱེད་བརྟུལ་ཞུགས་ཅན། །ཞེས་པ་ལྟར། གཞན་ལུས་ཕྱག་རྒྱ་སྙོམས་འཇུག་གི་གནད་ཀ་ཅིག་ཅར་དུ་གྲོལ་བའི་ཚུལ་གང་གི་རིམ་པ་དང་རྡོ་རྗེ་ལུས་ཀྱི་ཟབ་གནད་བསྟན་པ་རྣམས་སོ། །

བཞི་པ་མཐར་ཐུག་གི་དོན་ནི། དེ་ཉིད་ལས། འཇིག་རྟེན་ཁམས་ནི་གང་དུ་ཡང༌། །སངས་རྒྱས་གཞན་དུ་རྙེད་མི་འགྱུར། །སེམས་ཉིད་རྫོགས་པའི་སངས་རྒྱས་ཉིད། །སངས་རྒྱས་གཞན་དུ་བསྟན་པ་མེད། །ཅེས་གསུངས་པ་ལྟར། དོན་དམ་འོད་གསལ་རང་བྱུང་ལྷན་ཅིག་སྐྱེས་པའི་ཡེ་ཤེས་སོགས་ཟབ་གནད་ཁྱད་པར་ཅན་བསྟན་པ་རྣམས་སོ།། །།སླར་སྨྲས་པ། མདོ་རྒྱུད་མན་ངག་ཀུན་ལ་འཇུག་པའི་སྒོ། །འབྱེད་བྱེད་འཕྲུལ་ཐབས་ལྡེ་མིག་འདི་མེད་ན། །ཟབ་དོན་མཛོད་ལ་རང་དབང་མི་འགྱུར་བས། །བློ་ལྡན་རྣམས་ཀྱིས་བརྟག་དཔྱད་མཛད་པར་མཛོད། །ཅེས་པའང་དགེ་རིན་པས་སོ།། །།

༄༅། །འདིར་སྭ་བྷ་ཝའི་སྔགས་དོན་བཤད་པ་ལ་གཉིས། སྤྱི་དོན་དང༌། སྔགས་དོན་ནོ། །དང་པོ་ལ་བཞི། སྦྱང་གཞི། སྦྱང་བྱ། སྦྱོང་བྱེད། སྦྱངས་འབྲས་སོ། །

དང་པོ་སྦྱོང་གཞི་ནི། སེམས་ཉིད་བདེ་བར་གཤེགས་པའི་སྙིང་པོ་སྟོབས་སོགས་ཡོན་ཏན་ཡེ་ལྡན་གྱི་སངས་རྒྱས་དེ་ཉིད་གདོད་ནས་སེམས་ཅན་གྱི་རྒྱུད་ལ་རང་ཆས་སུ་ཁྱབ་སྟེ་ཡོད་པ་ནི། རྒྱུད་བླ་མ་ལས། རྫོགས་སངས་སྐུ་ནི་འཕྲོ་ཕྱིར་དང༌། །དེ་བཞིན་ཉིད་དབྱེར་མེད་ཕྱིར་དང༌། །རིགས་ཡོད་ཕྱིར་ན་ལུས་ཅན་ཀུན། །རྟག་ཏུ་སངས་རྒྱས་སྙིང་པོ་ཅན། །ཞེས་སོ། །དེ་ཡང་རིགས་ཁམས་བདེ་བར་གཤེགས་པའི་སྙིང་པོ་རང་རྒྱུད་ལ་ཇི་ལྟར་གནས་ན། སངས་རྒྱས་ཀྱི་ཆོས་ཁམས་རྒྱ་མཚོ་ལྟ་བུ་རྣམས་དང་ཡེ་ནས་འདུ་འབྲལ་མེད་པར་ཡོན་ཏན་ཡེ་ལྡན་དང༌། སྐྱོན་ཡེ་ནས་གཤིས་ལ་མ་ཞུགས་པར་གློ་བུར་ཙམ་དུ་གནས་པ་སྟེ། སྔ་མ་ལས། རྣམ་དབྱེར་བཅས་པའི་མཚན་ཉིད་ཅན། །གློ་བུར་དག་གིས་ཁམས་སྟོང་གིས། །རྣམ་དབྱེར་མེད་པའི་མཚན་ཅན། །བླ་མེད་ཆོས་ཀྱིས་སྟོང་མ་ཡིན། །ཞེས་སོ། །

གཉིས་པ་སྦྱང་བྱ་ནི། དེ་ལྟར་འཁོར་བའི་སེམས་ཅན་རྣམས་ཀྱི་རྒྱུད་ལ་སྙིང་པོ་རང་ཆས་སུ་ཡོད་ཀྱང༌། རེ་ཞིག་དྲི་མའི་སྦུབས་སུ་ཞུགས་ནས་རང་གིས་རང་མ་རིག་པར་གཟུང་འཛིན་གཉིས་སུ་ཤར་ནས་རྣམ་ཤེས་འཁྲུལ་པའི་གཞན་དབང་ཅན་དུ་སོང་ནས་དོན་ལ་མེད་ཀྱང་ཡོད་པར་ཀུན་ཏུ་བརྟགས་པའི་མ་རིག་པས་བསླད་ནས་ང་དང་བདག་ཅེས་བཟུང་ནས་ནང་ཤེས་པ་གང་ཟག་གི་བདག་ཏུ་འཁྲུལ། རྒྱུ་དེ་ལ་བརྟེན་ནས་ཕྱིའི་སྣང་བའི་དངོས་པོ་རྣམས་ལ་ཡང་འདི་དང་འདིའོ་ཞེས་གཞན་དང་ཆོས་སུ་བཟུང་ནས་ཕྱི་བཟུང་བ་ཆོས་ཀྱི་བདག་ཏུ་འཁྲུལ་པ་སྟེ། འཇུག་པ་ལས། དང་པོ་ང་ཞེས་བདག་ལ་ཞེན་གྱུར་ཅིང༌། །བདག་གི་འདི་ཞེས་དངོས་ལ་ཆགས་སྐྱེས་པ། །ཞེས་སོ། །

གསུམ་པ་སྦྱོང་བྱེད་ནི། ད་ལྟའི་ཐ་མལ་ཤེས་པའམ་སེམས་ཉིད་བདེ་བར་གཤེགས་པའི་སྙིང་པོ་དེ་ཉིད་མ་བཅོས་གཉུག་མའི་གཤིས་སུ་བཅོས་བསླད་མ་བྱེད་པར་རང་བབ་ཏུ་བཞག་པའི་ཚེ། སྣང་བའི་ཆོས་ཐམས་ཅད་གང་དུའང་མ་སོང༌། གར་ཡང་མི་གནས། ཅིར་ཡང་མི་རྟོག་པར་དེའི་ངང་བསྐྱངས་པས་བདག་གཉིས་ཀྱིས་བསླད་པའི་དྲི་མ་གློ་བུར་བ་རྣམས་ཆུ་མ་དཀྲུགས་ན་རྙོག་མ་དྭངས་པ་ལྟར་དྲི་མ་རང་གཤིས་སུ་དག་འགྲོ་བ་སྟེ། བཤགས་རྒྱུད་ལས། དྲང་པོར་འདུག་ལ་དྲང་པོར་ལྟོས། །འདི་ནི་འགྱོད་ཚངས་མཆོག་ཡིན་ནོ། །ཞེས་གསུངས་པ་ལྟར་རོ། །

བཞི་པ་སྦྱངས་འབྲས་ནི། དེ་ལྟར་མ་བསྒོམས་པའི་སྟོབས་ཀྱིས་དྲི་མ་གློ་བུར་བ་རྣམས་གཤིས་ལ་དག་པ་དང༌། ངོ་བོ་ཡེ་ནས་དག་པའི་ཆོས་སྐུའི་ཡོན་ཏན་གཞི་ཐོག་ཏུ་རང་ཆས་སུ་ཡོད་པ་རྣམས་གསར་དུ་རྙེད་པ་ལྟ་བུ་མ་ཡིན་པར་བསལ་བཞག་བྲལ་བའི་དོན་མངོན་དུ་གྱུར་ཏེ་དག་པ་གཉིས་ལྡན་གྱི་ཆོས་སྐུའི་ངང་དུ་གྲོལ་བ་སྟེ། རྒྱུད་བླ་མ་ལས། གཏི་མུག་སྤྲིན་ལས་རྣམ་གྲོལ་ནས། །འགྲོ་བར་ཡེ་ཤེས་འོད་ཟེར་གྱིས། །མུན་པ་སེལ་ཕྱིར་སངས་རྒྱས་ཉིད། །ཅེས་སོ། །

གཉིས་པ་སྔགས་དོན་ནི། ཨོཾ་ནི་སྔགས་ཀྱི་མགོ་སྟེ་བདེ་ལེགས་སུ་གྱུར་པའི་དོན། སྭ་བྷ་ཝ་ནི་རང་བཞིན། ཤུདྡྷ་ནི་དག་པ། སརྦ་ནི་ཐམས་ཅད། དྷརྨ་ནི་ཆོས། སྭ་བྷ་ཝ་ནི་རང་བཞིན། ཤུདྡྷོ་྅ཧྂ་ནི་དག་པའི་ངང་དུའོ། །

ཉེ་བསྒྱུར་ནི། རང་བཞིན་གྱིས་དག་པའི་ཆོས་ཐམས་ཅད་རང་བཞིན་གྱིས་དག་པའོ་ཞེས་བྱུང༌། དེ་ལ་རང་བཞིན་གྱིས་དག་པ་ལན་གཉིས་སུ་བྱུང་བ་ནི། སྔ་མ་ཆོས་ཉིད་རང་བཞིན་གྱིས་དག་པ་དང༌། ཕྱི་མ་ཆོས་ཅན་སྦྱངས་པས་དག་པ་སྟེ། དེ་ཡང་སྦྱང་གཞི་སེམས་ཉིད་ཀྱི་ངོ་བོ་ཡེ་ནས་དག་པ་ལ། སྦྱང་བྱ་གློ་བུར་བའི་དྲི་མ་བདག་གཉིས་པོ། སྦྱོང་བྱེད་བདག་མེད་གཉིས་རྟོགས་ཀྱི་ཤེས་རབ་སྟོང་པ་ཉིད་ཀྱིས་སྣང་སེམས་དབྱེར་མེད་དུ་གཏན་ལ་ཕབ་ནས། སྦྱངས་འབྲས་ཡེ་དག་སྙིང་པོའི་རང་ཞལ་མངོན་དུ་གྱུར་ཏེ། མེད་སྣང་གློ་བུར་བའི་སྒྲིབ་པ་ཆ་དང་བཅས་པ་དག་སྟེ་དག་པ་གཉིས་ལྡན་གྱི་ཆོས་སྐུར་གྲོལ་བའི་དོན་གྱིས་སོ། །

དེ་ཡང་བདག་གཉིས་ནི། ཕུང་པོ་འཇིག་པའི་ཆོས་ཅན་ལ་བདག་བློས་བཏགས་པ་ཙམ་ཡིན་པར་མ་ཤེས་པར་ང་དང་ངའོ་སྙམ་དུ་འཛིན་པ་ནི་གང་ཟག་གི་བདག་དང༌། རང་ལས་གཞན་དུ་གྱུར་པའི་སྣང་བའི་ཆོས་སོ་ཅོག་ལ་མེད་སྣང་འཁྲུལ་པའི་བག་ཆགས་ཡིན་པར་མ་ཤེས་པར་འདི་དང་འདིའོ་ཞེས་ཞེན་པ་ཨ་འཐས་སུ་བཟུང་བ་ནི་ཆོས་ཀྱི་བདག་གོ །

བདག་མེད་གཉིས་ནི། བདག་ཕུང་ངོ་བོ་གཅིག་དང་ཐ་དད་སོགས་བརྟག་སྟེ་ལུས་ཀྱི་ཆ་ཤས་ཀུན་ནས་ཤེས་རབ་ཀྱི་མིག་གིས་ལན་བརྒྱར་བཙལ་ཀྱང་བདག་མ་རྙེད་པའི་ཚེ། བརྟེན་ནས་བཏགས་པ་ཙམ་མ་གཏོགས་ང་བདག་རང་བཞིན་གྱིས་མ་གྲུབ་པར་རྟོགས་པ་ནི་གང་ཟག་གི་བདག་མེད་དང༌། ཕྱི་ནང་གི་ཆོས་ཐམས་ཅད་ཡོད་མེད་རྟག་ཆད་ཀྱི་མཐའ་གང་དུའང་མ་ལྷུང་བར་གདོད་ནས་སྐྱེ་བ་མེད་པའི་དོན་ལ་ངེས་ཤེས་བརྙེས་ཏེ་མཚན་འཛིན་ལས་འདས་པའི་སྤྲོས་བྲལ་ནམ་མཁའ་ལྟ་བུ་རྟོགས་པ་ནི་ཆོས་ཀྱི་བདག་མེད་དོ། །དེས་ན་བདག་རང་བཞིན་གྱིས་མ་གྲུབ་པར་བདག་མེད་ཀྱི་དོན་ལ་འཇོག་པས་མཚན་གྱི་སྤྲོས་པ་ཐམས་ཅད་ངང་གིས་ཞི་ནས། སྣང་ཐོག་ཏུ་སྟོང་པའི་བཞུགས་ཚུལ་དང་སྟོང་ཐོག་ཏུ་སྣང་བའི་འཆར་ཚུལ་རིག་པ་ནི་རང་བཞིན་བབ་ཀྱི་དོན་ཏེ། རྣམ་འགྲེལ་ལས། མེ་ཡི་རང་བཞིན་ཚ་བ་དང༌། །བུ་རམ་རང་བཞིན་མངར་བ་དང༌། །དེ་བཞིན་ཆོས་རྣམས་ཐམས་ཅད་ཀྱི། །རང་བཞིན་སྟོང་པ་ཉིད་དུ་གནས། །ཞེས་སོ། །

དེ་ལྟར་རང་བཞིན་བབ་ཀྱི་ངང་དུ་གནས་ནས་རང་ངོ་བསྐྱངས་ཤེས་ན། བཅོས་མའི་ལམ་གྱི་བསྐྱེད་རྫོགས་སོགས་བྱས་བྱས་མང་པོའི་རྣམ་གྲངས་བགྲང་མི་དགོས། གནད་ཀ་འདི་མ་ཤེས་ན་མི་ཚེ་སྒྲུབ་ལ་བསྐྱལ་ཀྱང་སྙིང་པོ་མི་འདུག་ཅིང༌། དོན་གྱི་བབ་ས་འདི་གཅིག་པུ་ལས་མེད་པ་ཉིད་དེ། ཇི་ལྟར་གཟིངས་ལས་འཕུར་བའི་བྱ་རོག་ནི། །བསྐོར་ཞིང་བསྐོར་ཞིང་སླར་ཡང་དེ་རུ་བབ། །དེ་བཞིན་ལམ་གྱི་རྣམ་གྲངས་རྒྱ་ཆེ་ཡང༌། །དོན་གྱི་བབ་ས་འདི་ལས་གཞན་མེད་དོ། །ཞེས་པའང་དགེ་རིན་པས་སངས་རྡོར་ལ་གདམས་པའོ།།